“เสี่ยยักษ์” โบกมือลา UPA โยนบิ๊กล็อตเกือบเกลี้ยงพอร์ต รับเงินกลับบ้าน 444 ลบ.
“วิชัย วชิรพงศ์” หรือ เสี่ยยักษ์ เทขายหุ้น UPA ออกมากว่า 11.85% ทำให้ล่าสุดเหลือถือในพอร์ตเพียง 0.9871% ได้รับเงินจากการขายครั้งนี้กว่า 444 ล้านบาท
2 ก.ค. 2564

ผู้สื่อข่าวรายงานว่า ก่อนหน้านี้ “ข่าวหุ้นธุรกิจออนไลน์” ได้รายงานกรณีการซื้อขายกระดานรายใหญ่ (Big lot) ของหุ้นบริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA จำนวน 14 รายการ ปริมาณ 1.2 พันล้านหุ้น มูลค่ารวม 444 ล้านบาท ราคาเฉลี่ย 0.37 บาทต่อหุ้น ซึ่งเป็นราคาต่ำกว่ากระดานซื้อขาย
โดยมีการตั้งข้อสังเกตว่า นายวิชัย วชิรพงศ์ หรือ “เสี่ยยักษ์” ซึ่งเป็นผู้ถือหุ้นใหญ่อันดับ 2 ของ UPA มีส่วนเกี่ยวข้องกับรายการบิ๊กล็อตดังกล่าว เนื่องจากนายวิชัย ถือครองหุ้น UPA ในจำนวน 1,315,000,000 หุ้น หรือคิดเป็น 12.98% ซึ่งใกล้เคียงกับจำนวนหุ้นบิ๊กล็อตในครั้งนั้น
อ่านเรื่องนี้ต่อที่ : UPA บิ๊กล็อต 1.2 พันล้านหุ้น ราคาต่ำกระดาน สังคมจับตา “เสี่ยยักษ์” มีเอี่ยวโยนหุ้น
ล่าสุดวันนี้ (1 ก.ค.64) สำนักงานคณะกรรมการกำกับหลักทรัพย์และตลาดหลักทรัพย์ ได้รับแบบรายงานการได้มา/จำหน่ายหลักทรัพย์ของกิจการ ของ UPA โดย นายวิชัย วชิรพงศ์ ซึ่งเป็นการจำหน่าย เมื่อวันที่ 29 มิถุนายน 2564 จำนวนหลักทรัพย์ที่จำหน่าย คิดเป็น 11.8456% ของสิทธิออกเสียงทั้งหมดของกิจการ ขณะที่จำนวนหลักทรัพย์ภายหลังการจำหน่าย คิดเป็น 0.9871% ของสิทธิออกเสียงทั้งหมดของกิจการ
ด้านจำนวนหลักทรัพย์ที่จำหน่าย ของกลุ่มคิดเป็น 11.8456% ของสิทธิออกเสียงทั้งหมดของกิจการ จำนวนหลักทรัพย์ภายหลังการจำหน่าย ของกลุ่มคิดเป็น 0.9871% ของสิทธิออกเสียงทั้งหมดของกิจการ